open-index/open-wikipedia-markdown huggingface dataset:
Dejvickán metroasema

**Dejvická** on Prahan metron asema Prahan kuudennessa kaupunginosassa, Dejvicen alueella. Dejvická toimi A-linjan läntisenä pääteasemana kunnes linjaa jatkettiin kohti Nemocnice Motolin metroasemaa vuonna 2015. 

Asemalta on vaihtoyhteys raitiovaunuihin ja paikallisliikenteen linja-autoihin.

## Aseman historiaa

Dejvickán asema avattiin juhlallisesti elokuussa 1978 Tšekkoslovakian kommunistisen puolueen pääsihteeri Gustáv Husákin toimesta. Se toimi A-linjan läntisenä pääteasemana lähes 40 vuotta, ja se oli yksi linjan seitsemästä alkuperäisistä asemasta. Linjaa suunniteltiin jatkettavan Ruzyněn kansainväliselle lentoasemalle, mutta lopulta yhteys Nemocnice Motolille valmistui vuonna 2015.

## Aseman nimi ja taide
Dejvická oli alkujaan nimetty Vladimir Leninin ja sen läheisyydessä sijaitsevan Leninovan (nykyinen Evropská) tien mukaan Leninovaksi. Leniniä kuvannut suuri pronssinen muotokuva purettiin samettivallankumouksen jälkeen. Nykyään samalla paikalla sijaitsee kioski.

Martin Sladkýn mosaiikkiteokset *Plameny revoluce* ja *Dynamika revoluce* sijaitsevat nykyään liiketilojen sisällä.

## Galleria

Tiedosto:14-09-30-praha-dejvicka-RalfR-03.jpg|Sisäänkäynti Šolínově kadulla.
Tiedosto:Praha, Dejvická, Vestibul metra.jpg|Sisäänkäynti kohti Voiton aukiota.
Tiedosto:Praha, Dejvická, výtah metra.jpg|Hissisisäänkäynti
Tiedosto:Praha, Dejvická, pamětní deska.jpg|Aseman avajaisten muistolaatta.
Tiedosto:Metro A-Dejvická plastika 1 (04).jpg|Metron sisäänkäynti ja Martin Sladkýn teos *Plameny revoluce.*


## Lähteet

## Aiheesta muualla
Hadar (Syyria)

**Hadar** () on kylä Syyrian  Kuneitran maakunnassa lähellä Golanin kukkuloita. Sen asukasluku vuonna 2004 oli 4&nbsp;819 ja sen asukkaat ovat pääasiassa druuseja. 

## Maantiede
Hadar sijaitsee Etelä-Syyriassa Kuneitran maakunnan Kuneitran piirikunnassa. Lähellä sijaitsevat Israelin miehittämät Golanin kukkulat.

## Historia
Vuosina 1895–1896 Golanin kukkuloilla käytiin yhteenottoja druusien ja Osmanien valtakunnan keskushallinnon välillä. Yhtenottoihin liittyivät taistelut Golanin eri väestöryhmien välillä. Tšerkessit ja beduiinit iskivät Hadariin druusien tehdessä vastaiskuja heidän kyliinsä.

Israel miehitti Golanin kukkulat kylän lähellä kuuden päivän sodan seurauksena vuonna 1967. Monilla paikallisilla on perheenjäseniä, jotka jäivät uuden rajan taakse.

Syyrian sisällissodan aikana kylää hallitsivat presidentti Bašar al-Assadille uskolliset joukot. Kylän liepeillä käytiin yhteenottoja Syyrian kapinallisten kanssa, joissa kuoli myös paikallisia. Israelin puolella asuvat druusit ehdottivat Israelin sekaantumista taisteluihin Syyrian puolen druusien suojelemiseksi ja usein erityisesti esillä oli Hadarin tilanne. Bašar al-Assadin hallinto romahti joulukuussa 2024 ja tässä yhteydessä Israelin asevoimat etenivät Golanin kukkuloilta miehittäen myös Hadarin. Joukko druuseja pyysi Hadarissa joulukuussa järjestetyssä kokouksessa Israelia miehittämään kylän Golanin tapaan, monien heistä peläten valtaan nousseita islamisteja. Toisaalta paikallinen hengellinen johtaja kommentoi Hadarin druusien "kuuluvan Syyriaan" ja poikkeavien mielipiteiden olevan perusteettomia.

## Väestö
Hadarin asukasluku oli Syyrian vuoden 2004 väestönlaskennan mukaan 4&nbsp;819. Asukkaiden valtaosa on druuseja.

## lähteet
Markus Auvinen

**Markus Auvinen** (19. heinäkuuta 1975 Nokia – 30. marraskuuta 2024 Tampere) oli Mänttä-Vilppulan kaupunginjohtaja 2018–2020. Hänet valittiin virkaansa vuonna 2018, kun hänen edeltäjänsä Esa Sirviö valittiin Kotkan kaupunginjohtajaksi. 

Kaupunginjohtajan virkaa tavoitteli 16 ehdokasta. Auvinen voitti valtuuston vaalissa Juupajoen kunnanjohtajan Pirkko Lindströmin äänin 19–16. 

## Ura

Auvinen toimi Mäntän talouspäällikkönä 2005–2009 ja sittemmin ennen kaupunginjohtajaksi valitsemistaan Mänttä-Vilppulan talousjohtajana vuosina 2009–2018.

Auvinen toimi monissa luottamustehtävissä, kuten Mäntän jääareenan toimitusjohtajana, mahdollistaen maailman ensimmäisen omaenergiavaraisen jäähallin rakentamisen . Auvinen toimi tämän lisäksi monissa muissa alueen toimijoiden hallituksissa.

Koulutukseltaan Auvinen oli hallintotieteiden maisteri.

## Lähteet
Miloš Nykodým

**Miloš Nykodým** (s. 1990 Brno, Tšekki) on tšekkiläinen suunnistaja. Nykodýmin paras saavutus saavutus MM-kilpailuissa henkilökohtaisilla matkoilla on pitkän matkan kahdeksas sija Doksyn MM-kilpailuissa 2021. EM-kilpailuissa hänen paras saavutuksensa henkilökohtaisilla matkoilla on pitkän matkan seitsemäs sija Tessinin EM-kilpailuista vuodelta 2018. Suunnistuksen maailmancupista hänellä on yksi osakilpailuvoitto Prahan sprintistä vuodelta 2018. Maailmancupin kokonaiskilpailussa hän on sijoittunut parhaimmillaan 18:nneksi vuonna 2016. Nuorten MM-kilpailuissa hän saavutti hopeaa sprintissä Italiassa vuonna 2009. Nykodým kuului Kristiansand OK:n joukkueeseen, joka voitti Jukolan viestin vuonna 2015.

## Lähteet
Chiacchio

**Chiacchio** on muun muassa seuraavien henkilöiden sukunimi:

* Umberto Chiacchio (1930–2001), italialainen poliitikko
* Matías Chiacchio (s. 1988), argentiinalainen jalkapalloilija
Urho Suomela

**Urho Emil Suomela** (1. helmikuuta 1902 Vaasa – 24. joulukuuta 1945 Helsinki) oli suomalainen meriupseeri ja virkamies.

Suomelan vanhemmat olivat ylijunailija Nestor Aleksander Suomela ja Aurora Helin ja puoliso vuodesta 1932 Meri Niemeläinen, kauppaneuvos Armas Niemeläisen tytär. Suomela tuli ylioppilaaksi Vaasan suomalaisesta lyseosta 1923 ja suoritti kadettikoulun meriväen linjan 1924–1927 ja laivastoupseerin taktillisen kurssin 1932–1933. Geodesiainsinööritutkinnon geodeettisissa aineissa hän suoritti 1934. Suomela oli merivoimien esikunnassa toimisto- ja merenkulku-upseeri 1927–1930 ja merenkulku- ja merenmittaustoimiston päällikkö 1930–1936. Suomen sisällissotaan valkoisten puolella osallistunut ja sodassa haavoittunut Suomela ylennettiin aliluutnantiksi 1927, meriväenluutnantiksi 1928, kapteeniluutnantiksi 1932 ja komentajakapteeniksi 1940. 

Suomen merenmittaustoiminta järjestettiin uudelleen 1930-luvulla ja Suomela sai merenkulkuneuvos Sakari Tainion kanssa tehtäväksi laatia esityksen siitä, miten merenmittaus siirrettäisiin puolustusvoimilta kokonaan Merenkulkuhallitukselle. Vuonna 1934 tehty esitys hyväksyttiin vuonna 1936 toteutettavaksi ilman muutoksia. Suomen koko merenmittaustoiminta keskitettiin Merenkulkuhallitukseen perustettuun merikarttalaitokseen. Samalla merenmittaustoiminta laajeni aiempaan nähden sekä uuden laitoksen henkilö- että taloudellisten resurssien ja sen johtamien merenmittausretkikuntien suhteen. Suomelasta tuli merikarttalaitoksen päällikkö merenkulkuneuvoksen nimikkeellä 1937.
 
Suomela osallistui virkatyönsä yhteydessä myös merenmittauksen yhteistyöhön, hän oli muun muassa pohjoismaiden merikarttalaitosten päällikkökonferenssien puheenjohtaja vuodesta 1937. Suomela toimi lisäksi rajankäynnin merikomitean puheenjohtajana ja Hangon alueen luovutuskomitean jäsenenä 1940 sekä Porkkalan vuokra-alueen rajavaltuuskunnan jäsenenä 1944. Suomelan virka- ja asiantuntijaura katkesi hänen kuolemaansa loppuvuonna 1945. Hänen todettiin muistokirjoituksessaan olleen "ammattialallaan tunnustettu auktoriteetti", [joka] "kohotti merikartastotyömme niin korkealle tasolle, että se oli esikuvana muille pohjoismaille".

## Lähteet

## Aiheesta muualla
* Laki merikarttaosaston perustamisesta merenkulkuhallitukseen 172/1936 (Edilex, ei-vapaa)
Stasys Šalkauskis

**Stasys Šalkauskis** (4. toukokuuta 1886 – 4. joulukuuta 1941) oli liettualainen filosofi ja  Vytautas Suuren yliopiston rehtori vuosina 1939–1940. 

## Elämäkerta
Stasys Šalkauskis syntyi Ariogalassa 4. toukokuuta 1886. Hän opiskeli filosofiaa ja lakia Moskovan yliopistossa, josta hän valmistui vuonna 1911. Ensimmäisen maailmansodan aikana Šalkauskis opiskeli Fribourgin yliopistossa Sveitsissä. Hänen tohtorin väitöskirjansa käsitteli Vladimir Solovjovia.

Vuonna 1922 Šalkauskis sai töitä opettajana Kaunasin Vytautas Suuren yliopiston teologian ja filosofian laitoksella ja vuonna 1939 hänestä tuli yliopiston rehtori. Neuvostoliito miehittettyä Liettuan vuonna 1940 Šalkauskis erotettiin virastaan. Natsi-Saksa eteni Liettuaan sen hyökätessä Neuvostoliittoon vuonna 1941 ja Šalkauskis kuoli hieman saksalaisjoukkojen saapumisen jälkeen Šiauliaissa 4. joulukuuta 1941.

## Tuotanto
Šalkauskis oman aikansa johtava liettualainen kristillinen filosofi. Tuomas Akvinolaisella oli huomattava vaikutus hänen ajatteluunsa, mutta hänellä oli yhteyksiä myös nykyaikaisempaan katoliseen ajatteluun. Šalkauskis oli katolisen Ateitis ("tulevaisuus") seuran jäsen ja hän vastusti esimerkiksi Antanas Smetonan kansallismielistä hallintoa. Šalkauskisin mielestä liettualainen kulttuuri oli inutlaatuinen yhdistelmä länsi- ja itäeurooppalaisia perinteitä. Šalkauskisilla oli huomattava vaikutus oman aikansa liettualaiseen älymystöön. Neuvostoliiton kaudella Šalkauskisin teokset olivat kiellettyjä, mutta niistä tuli jälleen suosittuja Liettuassa maan itsenäistyttyä vuonna 1991.

### Teokset
**Bendrosios mokslinio darbo metodikos pradai* (1926)
**Kultūros filosofijos metmenys* (1926)
**Tautybė, patriotizmas ir lietuvių tautos pašaukimas* (1928)
**Visuomeninis auklėjimas* (1932)
**Lietuvių tauta ir jos ugdymas* (1933)
**Tiesos kelias* (1938)

## Lähteet
Saint Mary Lake

**Saint Mary Lake** on Glacierin kansallispuiston toiseksi suurin järvi Montanassa, Yhdysvalloissa. Se sijaitsee puiston itäosassa, ja sen pohjoisrantaa myötäilee *Going-to-the-Sun Road* niminen tie. Järvi on noin 16 kilometriä pitkä ja sijaitsee 1&nbsp;367 metrin korkeudessa merenpinnasta, mikä tekee sen vesistä kylmiä; lämpötila harvoin ylittää 10 °C. Talvisin järvi jäätyy usein jopa 1,2 metrin paksuudelta.

Saint Mary Lake on tunnettu kirkkaista, sinisistä vesistään ja sitä ympäröivistä jylhistä vuorista. Järvessä sijaitsee myös pieni Wild Goose Island -saari, joka nousee vain noin 4,3 metriä vedenpinnan yläpuolelle ja on yksi valokuvatuimmista kohteista Going-to-the-Sun Roadin varrella.

Alueella on runsaasti eläimistöä, kuten hirviä, mustahäntakauriita sekä harmaakarhuja ja mustakarhuja. Kesäisin rinteillä kukkivat mm. lupiinit, kun taas syksyllä haapapuut loistavat oranssin ja keltaisen sävyissä..

Alueella on myös kaksi leirintäaluetta: *St. Mary Campground* ja *Rising Sun Campground*. St. Mary Campground sijaitsee lähellä järven pohjoisrantaa ja on itäpuolen suurin leirintäalue, kun taas Rising Sun Campground sijaitsee puolivälissä järveä Going-to-the-Sun Roadin varrella.

Saint Mary Lake on myös ollut esillä populaarikulttuurissa; sen maisemat nähdään esimerkiksi Stanley Kubrickin vuoden 1980 elokuvan *[[Hohto]]* alkukohtauksessa.

## Lähteet
Choi Sang-mok

**Choi Sang-mok** (, s. 1963) on eteläkorealainen poliitikko, joka asetettiin maan virkaatekeväksi presidentiksi joulukuussa 2024. Hän on lisäksi virkaatekevä pääministeri.

Choi toimi aiemmin varapääministerinä sekä valtiovarainministerinä. Kun Yoon Suk-yeol ja Han Duck-soo saivat syytteet virkarikoksesta Choi asetettiin virkaan.

## Lähteet
Elisa Esports eSM 2023

**Elisa Esports eSM 2023** oli Elisa Esportsin ja SEUL:n järjestämä *[[Counter-Strike: Global Offensive]]* -turnaus. Turnauksen pääpalkintona olivat pääsy Elisa Masters Espoo 2023 -turnaukseen, jossa voittopottina oli 200&nbsp;000 euroa sekä e-urheilun Suomen-mestaruus. Joukkueet turnaukseen valittiin Elisa Open Suomi -kausien 4 ja 5 sijoitusten mukaan. Yksi joukkueista valittiin *last chance qualifierin* avulla, jonka joukkueet valittiin samoin keinoin. Pääturnaus toimi tuplaeliminaatioperiaatteella, ja *last chance qualifier* yksittäiseliminaatiolla. HAVU voitti turnauksen finaalissa ENCE Akatemiaa vastaan.

## Last chance qualifier
Last chance qualifier oli neljän joukkueen karsintaturnaus eSM-päätapahtumaan. Karsinnat järjestettiin 22.–23.7.2023 Internetin välityksellä, ja niihin osallistui neljä joukkuetta: Enhanced, TMVG sekä ilman organisaatiota pelaavat FCottoNd ja mastermix123. Kaaviona karsinnassa toimi yhdestä poikki -turnausmenetelmä, jossa pelattiin paras kolmesta erästä otteluita.
### Kaavio ja tulokset

## Pääturnaus
eSM 2023:n pääturnaus järjestettiin Helsingin Messukeskuksessa Assembly Summer -tapahtuman yhteydessä. Turnauksen pääosioon osallistuivat ENCE Akatemia, HAVU, JANO sekä karsinnat voittanut Enhanced. Turnauksen kaavio toimi tuplaeliminaatiomenetelmällä. Tuplaeliminaatiossa hävinnyt joukkue menee alempaan kaavioon. Finaali koostuu alemman ja ylemmän kaavion voittajista.

### Ylempi kaavio ja tulokset

### Alempi kaavio ja tulokset

### Finaali

## Lähteet
Helsingfors Gymnastikklubb

**Helsingfors Gymnastikklubb** (lyh. **HGK**, aik. **Helsingfors Turnförening**) on helsinkiläinen vuonna 1875 perustettu voimisteluseura. Helsingfors Gymnastikklubb on Suomen ensimmäinen miesten voimisteluseura ja järjestyksessään neljäs perustettu urheiluseura. Seura harjoittaa voimistelulajien toimintaa jäsenilleen ja harrastajilleen. Seura järjestää voimistelutoimintaa Gloriahallissa, minkä lisäksi seuralla on Nuuksiossa oma Movitzin maja.

## Historia
1800-luvun puolivälissä käytiin vilkasta keskustelu voimistelutoiminnan harjoittamisesta ruotsalaisen Per Henrik Lingin ja saksalaisen Friedrich Ludwig Jahnin koulukunnan välillä. Saksan matkasta muodostui ratkaiseva. Voimisteluseuraa pyrittiin perustamaan jo vuonna 1865, mutta venäläiset viranomaiset torjuivat yrityksen sotilaallisten elementtien vuoksi. Vuonna 1875 seura perustettiin nimellä *Helsingfors Turnförening*, mutta nimi muutettiin vuonna 1882 *Helsingfors Gymnastikklubbiksi*. Seuran perustaja oli Mauritz Vaenerberg, joka toimi seuran ensimmäisenä puheenjohtajana vuosina 1875–1917. Muita seuran alkuajan avainhenkilöitä olivat Reinhold von Willebrand, joka seurasi "Movitzia" seuran puheenjohtajana vuosina 1918-1934 ja toiminnanjohtajana vuosina 1875–1904.

Esnimmäisenä vuosikymmeninä seura järjesti vilkasta toimintaa. Seuran järjesti ensimmäiset yleiset voimistelujuhlat Kaisaniemessä kesäkuussa 1886 sekä toisen kerran vuonna 1894. Juhlat keräsivät voimistelijoita yhteen eri puolilta maata. Seura teki useita ulkomaanmatkoja Ruotsiin, Tanskaan ja Saksaan. 1900-luvun alussa kiinnostus hiipui, mutta vuonna 1909 alkoi seuran uusi nousukausi, kun voimistelunopettaja Gösta Rönnman siirtyi seuran toiminnanjohtajaksi. Rönnman johti seuran toimintaa vuoteen 1936 asti.

## Lähteet
Gymnastikföreningen i Helsingfors

**Gymnastikföreningen i Helsingfors** (lyh. **GFH**, aik. **Gymnastik för Fruntimmer i Helsingfors**) on vuonna 1876 perustettu helsinkiläinen suomenruotsalainen voimisteluseura. Seura on Suomen toiseksi vanhin voimisteluseura ja ensimmäinen naisten voimisteluseura. Seuran toimintaan kuuluu voimistelu- ja tanssilajien harrasteliikunnan järjestäminen eri ikäryhmille.

Seura on toiminut perustamisestaan lähtien yhteistyössä veljesseura Helsingfors Gymnastikklubbin kanssa. Seurat ovat järjestäneet yhteisiä näytöksiä ja toimintaa. Molempien seurojen edustajat ovat osallistuneet yhdessä myös tapahtumiin ulkomailla. Seura tunnetaan Elin Kallion ja Elli Björksténin työstä suomalaisen naisvoimistelun edistämisen parissa.

## Historia
Aloitteen seuran perustamistesta teki Elin Waenerberg, jonka veli oli perustanut edellisenä vuonna Helsingfors Gymnastikklubbenin. Tuolloin ei katsottu sopivaksi, että naiset ja miehet voimistelisivat samassa seurasssa, joten Waenerberg ja hänen serkkunsa Betty Sahlstén ottivat asiakseen naisille suunatun urheiluseuran perustamisesta. Vuonna 1896 Elin Kallio, entinen Waenerberg, käynnisti kansallisen Suomen Naisten Voimisteluliiton toiminnan.

## Lähteet
Pohjois-Euroopan tasanko

**Pohjois-Euroopan tasanko** tai **alanko** (, "Pohjois-Saksan alanko" tai *Mitteleuropäische Tiefebene*, "Keski-Euroopan alanko"; , "Keski-Euroopan tasanko";  ja , "Pohjois-Euroopan alanko"; , "Pohjois-Euroopan tasanko") on geomorfologinen alue Euroopassa, joka ulottuu Belgiasta Puolaan.

Nimensä mukaisesti kyseessä on alava alue, joka rajautuu pohjoisessa Pohjanmereen ja Itämereen ja etelässä Koillis-Ranskan, Keski- ja Etelä-Saksan, Tsekin ja Etelä-Puolan ylänkö- ja vuoristoalueisiin. Se yhtyy idässä Itä-Euroopan tasankoon.

## Maantiede
Pohjois-Euroopan tasanko on alavaa aluetta, pääosin 0-200 m merenpinnan yläpuolella. Alue on suurimmaksi osaksi viljelysmaata, mutta siihen kuuluu myös soita, nummia ja järviä.

Tasangon länsireunalla, Pohjanmeren rannikolla, sijaitsee Vattimeri. Itämeren rannikolla puolestaan sijaitsee suuria makeanveden laguuneja eli *[[haffi|haffeja]]*, joista tärkeimmät ovat lännestä itään Oderin-, Veikselin- ja Kuurinhaffi.

### Joet
Aluetta halkovista joista tärkeimpiä ovat, lännestä itään, Ems, Weser, Elbe, Oder ja Veiksel. Myös Rein laskee Pohjanmereen aivan tasankoalueen länsipäässä.

### Valtiot
Euroopan valtioista Pohjois-Euroopan tasankoon kuuluvat Belgian pohjoisosat (Flanderi), Alankomaat ja Tanska kokonaisuudessaan, Saksan pohjoisosa (Nordrhein-Westfalenin länsi- ja pohjoisosat, suurin osa Ala-Saksia, Bremen, Hampuri, Schleswig-Holstein, Mecklenburg-Etu-Pommeri, Berliini, Brandenburg, sekä Saksin ja Saksi-Anhaltin pohjoisosat) sekä suurin osa läntistä ja keskistä Puolaa.

## Lähteet
Puolan tiedeakatemia

**Puolan tiedeakatemia** (, lyhennye **PAN**) on pääosin Puolan valtion rahoittama, autonomisesti toimiva kansallinen tieteellinen akatemia ja tutkimuskeskus. Sen kotipaikka on Varsovassa. Tiedeakatemia on perustettu Puolan kansantasavallan aikana vuonna 1952.. Osaltaan PAN jatkoi edeltäjiensä eli Puolan akatemian (Polską Akademię Umiejętności, PAU) ja Varsovan tiedeseuran (Towarzystwo Naukowe Warszawskie, TNW) toimintaa.

Tiedeakatemiaan kuuluu enintään 350 tieteellisten ansioiden perusteella valittua puolalaista tieteentekijää. Varsinaisten jäsenten ohella tiedeakatemialla on noin 160 ulkomaista jäsentä. Lisäksi vuodesta 2010 lähtien lahjakkaita nuorempia tieteilijöitä on valittu Puolan nuorten akatemiaksi kutsutun tiedeakatemian osayhteisön jäseniksi.

Puolan tiedeakatemian päätoimipiste sijaitsi alkuksi Staszicin palatsissa Varsovan vanhassa kaupungissa. Hallinnollinen kanslia on nykyisin Varsovan keskustassa sijaitsevassa stalinistisessa pilvenpiirtäjässä, Kulttuurin ja tieteen palatsissa.

Keskeisen osan Puolan tiedeakatemian toiminnasta muodostavat sen 69 tutkimuslaitosta. Yliopistoista erillisiä tutkimuslaitoksia kokoavana organisaationa PAN muistuttaa muun muassa saksalaista Max Planck -instituuttia tai ranskalaista Centre national de la recherche scientifique -tutkimuslaitosta (CNRS). Puolan tiedeakatemiaan kuuluu lisäksi useita tieteellisiä kirjastoja, arkistoja, museoita, kasvitieteellinen puutarha ja konferenssikeskuksia. 

Ulkomailla PANilla on kuusi toimipistettä. Näihin lukeutuu Pariisissa, Roomassa ja Wienissä sijaitsevat tiedeasemat, ja polaaritutkimusasemat Huippuvuorilla ja Etelämantereella (Henryk Arctowskin tutkimusasema). Tiedeakatemiassa ja sen alaisissa laitoksissa työskentelee yli 9&nbsp;500 henkeä, joista noin 4&nbsp;300 on tutkijoita. 


Tiedosto:Warszawa, ul. Nowy Świat 72-74 20170517 003.jpg|Puolan tiedeakatemian vanha päätoimipiste sijaitsi Staszicin palatsissa (suun. Antonio Corazzi, rak. 1820–23) Varsovassa. Rakennuksen edustalla on Nikolaus Kopernikuksen patsas. Pałac Staszica, Warszawa, 
Tiedosto:2017-05-27 Pałac Kultury i Nauki 2.jpg| Nykyinen toimintakeskus on Kulttuurin ja tieteen palatsissa Varsovan keskustassa.
Henryk Arctowski Polish Antarctic Station.JPG|Henryk Arctowskin tutkimusasema Etelämantereella.


## Lähteet

## Aiheesta muualla

* Erään varsovalaisen palatsin vaiheet. Paljon puhuva luku puolalais-venäläisten suhteiden historiasta, Suomen Kuvalehti, 01.06.1935, nro 22, s. 28, Kansalliskirjaston digitaaliset aineistot
Wassenberg

**Wassenberg** on kaupunki Nordrhein-Westfalenin osavaltiossa läntisessä Saksassa. Sen alue rajoittuu pohjoisessa Alankomaihin.

## Maantiede
Wassenberg sijaitsee noin 59 kilometriä Kölnistä länsiluoteeseen. Kaupungin länsiosan halki virtaa Rur, joka on Maasin noin 165-kilometrinen sivujoki.

## Historia
Varhaisin kirjallinen maininta Wassenbergista on vuodelta 1020, mutta kaupungin alueella on asuttu jo kauan ennen sitä. On tehty löytöjä, jotka viittaavat kivikautiseen asutukseen, roomalaisasutukseen ja frankkeihin. Kaupunkioikeudet Wassenberg sai 1273 ja sen ympärille rakennettiin keskiaikana muurit. Ala-Reinin laakso tarjoaa heikosti suojaa, ja Wassenberg oli mukana viidessä sodassa 1566–1659. Wassenberg liitettiin Preussiin 1815. Vuosisadan lopulla alkoi kehitys tekstiilikaupungiksi. Wassenberg ei säästynyt Adolf Hitlerin teoilta, vaan paikalliset juutalaiset kuljetettiin toisen maailmansodan aikana keskitysleireille murhattaviksi. Sodan jälkeistä aikaa leimasi nälkä, jälleenrakennus ja rakennemuutos. St. Georgs -kirkko rakennettiin uudelleen 1950-luvun puolivälissä. Tekstiiliteollisuuden merkitys hiipui ja vuonna 1972 kunnista Wassenberg, Birgelen, Myhl, Orsbeck, Effeld ja Ophoven muodostettiin uusi Wassenbergin kaupunki.

Wassenbergin keskiaikaista arkkitehtuuria edustaa muun muassa Burg Wassenberg.

## Talous ja liikenne
Wassenbergin liiketoiminta-alueet ovat Wassenberg-Forst ja Wassenberg-Süd. Wassenbergin eteläpuolitse kulkee moottoritie A 46 ja kaupungin halki Landstraße 117.

## Lähteet

## Aiheesta muualla
*Wassenberg, Nordrhein-Westfalen, Saksa — Sunrise, Sunset, and Daylength
Talvi-Tainio

**Talvi-Tainio** (myös **Iso-Tainio**) on metsäjärvi Lieksassa Pohjois-Karjalassa. Sen pinta-ala on 1,1 neliökilometriä. Etäisyys Joensuun keskustasta on 86 kilometriä pohjoiskoilliseen.

## Maantiede
Talvi-Tainion ulottuvuus kaakon Eteläpään pohjukasta luoteen Onkilahden perukkaan on noin 2,3 kilometriä. Järven luoteinen osa on syvempi kuin kaakkoinen osa. Myös syvin kohta, noin kolmetoista metriä, sijaitsee luoteessa. Runsas kymmenesosa Talvi-Tainiosta on vähintään kuusi metriä syvä.

Talvi-Tainio on saareton. Sen rannat ovat laajalti soisia, siellä täällä on muutama pientalo. Järven luoteispuolisen Tainiovaaran laki kohoaa yli 225 metriä merenpinnan yläpuolelle. Tainiovaaran länsipuolella sijaitsee Kesä-Tainio. Talvi-Tainion eteläpuolella sijaitsee Iso Murtovaara, Latosuo, Isosuo ja Murtosuo.

Talvi-Tainioon laskee usea nimetön suo-oja. Järven luusua sijaitsee idän Purolahdessa, mistä alkaa noin sadan metrin pituinen Pikku-Tainioon (116,0 metriä merenpinnan yläpuolella) johtava lasku-uoma.

Talvi-Tainion vesitilavuus on 4&nbsp;199&nbsp;000 kuutiometriä.

Talvi-Tainio (04.423.1.005) kuuluu Pankajärven-Pudasjoen alueeseen (04.423), joka on kolmannen jakovaiheen vesistö Vuoksen vesistössä (04). Toinen jakovaihe on Lieksanjoen alue (04.42) ja ensimmäinen on Pielisen reitin valuma-alue (04.4). Se on kolmanneksi laajin alueensa 97:stä vähintään hehtaarin kokoisesta vakavedestä. Laajin on Pankajärvi, jota seuraa Rekusenjärvi.

## Lähteet
Carlo Gabriel Nero

**Carlo Gabriel Nero** (s. 16. syyskuuta 1969 Lontoo) on italialais-englantilainen palkittu dokumentaristi ja elokuvantekijä. Hän on työskennellyt myös teatterissa ja televisiossa.

## Elämä ja ura

Lontoossa syyskuussa 1969 italialaisnäyttelijä Franco Nerolle ja englantilaisnäyttelijä Vanessa Redgravelle syntynyt Carlo Gabriel Nero opiskeli Roomassa ja New Yorkissa. Hän on valmistunut Centro Sperimentale di Cinematografia -elokuvakoulusta ja jatko-opiskellut Tisch School of the Artsissa New Yorkin yliopistossa.

Opintojen jälkeen Nero alkoi käsikirjoittaa, ohjata ja tuottaa useita eri elokuvajuhlilla palkittuja elokuvia ja dokumentteja, joita ovat muun muassa vuoden 1991 Karlovy Varyn elokuvajuhlilla palkittu dokumentti *Roma Intorno a Roma* ja vuoden 1995 Columbuksen elokuvajuhlilla palkittu lyhytelokuva *Larry’s Visit*. Sittemmin hän käsikirjoitti ja ohjasi ensimmäisen täyspitkän näytelmäelokuvansa *[[Uninvited (elokuva)|Uninvited]]* (1999), joka perustuu James Gabriel Bermanin romaaniin. Hän toimi käsikirjoittajana ja ohjasi vuonna 2004 toisen täyspitkän näytelmäelokuvansa *[[Kuume (elokuva)|Kuume]]*, joka perustuu Wallace Shawnin näytelmään. Elokuvassa näyttelevät muun muassa hänen äitinsä Vanessa Redgrave, siskopuolensa Joely Richardson ja Angelina Jolie.

Vuonna 2005 Nero perusti äitinsä kanssa Dissent Projects -tuotantoyhtiön, jossa hän on käsikirjoittanut, ohjannut ja tuottanut dokumentteja, jotka käsittelevät yhteiskunnallisia ja ympäristöön liittyviä kysymyksiä. Näitä dokumentteja ovat muun muassa Venäjän–Tšetšenian konfliktin historiaa ja Venäjän ihmisoikeusloukkauksia käsittelevä *Russia/Chechnya: Voices of Dissent* (2005), palkittu Unicefin historiaa käsittelevä *Wake Up World* (2006), Bosnia-Hertsegovinan yhteiskunnallista levottomuutta käsittelevä ja ratkaisuja maan talouteen tarjoava *Bosnia Rising* (2014) sekä palkittu *Eyes of St John* (2015), joka kertoo Itä-Jerusalemissa, Länsirannalla ja Gazassa toimivasta Saint John Eye Hospital Groupista. Vuonna 2017 hän tuotti äitinsä ohjaaman pakolaiskriisiä käsittelevän dokumenttielokuvan *Sea Sorrow*.

## Valikoitu filmografia

* *[[Uninvited (elokuva)|Uninvited]]* (1999)
* *[[Kuume (elokuva)|Kuume]]* (2004)

## Lähteet

## Aiheesta muualla

* 
* Dissent Projects -tuotantoyhtiön virallinen sivusto
Sarvipääkampela

**Sarvipääkampela** (*Pleuronichthys verticalis*) on oikeasilmäkampeloihin kuuluva kalalaji. Lajia tavataan Pohjois-Amerikan länsirannikolta. 

## Koko ja ulkonäkö
Sarvipääkampela voi kasvaa suurimmillaan noin 37 cm pitkäksi. Naaraat tulevat täysikasvuisiksi suurempina kuin koiraat. Laji on ruumiinmuodoltaan soikea ja litteä. Kookkaat silmät sijaitsevat kalan oikealla kyljellä ja niiden välissä on harjanne, jonka takaosassa on piikki. Sarvipääkampelan pyrstöevä on pieni ja pyöreähkö ja vatsaevät ovat molemmilla kyljillä. Lajin oikea kylki on väriltään ruskea tai harmaa ja siinä on sekä tummempia että vaaleampia epämääräisiä läikkiä antaen tehden siitä kirjavan. Vasen kylki on vaalea.

## Levinneisyys ja elintavat
Sarvipääkampelaa tavataan Kaliforniasta Baja Californiaan ulottuvalta alueelta. Satunnaisesti sitä on tavattu pohjoisempanakin. Laji elää hiekka- ja mutapohjilla, osittain niihin kaivautuneena. Kalan ravintoa ovat monisulasmadot ja nilviäiset. Lisääntymiskauden huiput ovat helmikuussa ja heinäkuussa, mutta sarvipääkampela kutee ympärivuotisesti. Sarvipääkampelaa saadaan trooleilla sivusaaliina, mutta pienen kokonsa vuoksi sitä ei kalasteta kaupallisesti tai juurikaan hyödynnetä.

## Lähteet
Elisa Esports eSM 2024

**Elisa Esports eSM 2024** oli Elisa Esportsin ja SEUL:n järjestämä *[[Counter-Strike 2]]* -turnaus. Turnauksen pääpalkintona olivat pääsy Elisa Masters Espoo 2024 -turnaukseen, jossa voittopottina oli 200&nbsp;000 euroa, sekä e-urheilun Suomen-mestaruus. Joukkueet turnaukseen valittiin Elisa Open Suomi -kauden 6 sijoitusten mukaan. Kaksi joukkeista valittiin suljettujen karsintojen avulla, jonka joukkueet valittiin kutsuilla ja avoimien karsintojen avulla. Pääturnaus ja suljetut karsinnat pelattiin yksittäiseliminaatiokaavakkeella. JANO voitti turnauksen finaalissa ENCE Akatemian.

## Suljetut karsinnat
Suljetut karsinnat olivat kahdeksan joukkueen karsintaturnaus eSM-päätapahtumaan. Karsinnat järjestettiin 19.–21.7.2023 Internetin välityksellä, ja niihin osallistui 8 joukkuetta: HAVU, JANO, RoundsGG, TMVG,  UHKA ja KUUSAMO.gg sekä ilman organisaatiota pelaavat Retired5 ja SIUUUUUU. Kaaviona karsinnassa toimi yhdestä poikki -turnausmenetelmä, jossa pelattiin paras kolmesta erästä otteluita.
### Kaavio ja tulokset

## Pääturnaus
eSM 2024 -pääturnaus järjestettiin Helsingin Messukeskuksessa Assembly Summer -tapahtuman yhteydessä. Turnauksen pääosioon osallistuivat Heimo, ENCE Akatemia, HAVU ja JANO. Kaaviona karsinnassa toimi yhdestä poikki -turnausmenetelmä, jossa pelattiin paras kolmesta erästä otteluita.

### Kaavio ja tulokset

## Lähteet
Józef Piłsudskin kunnianosoitukset

Puolan marsalkka ja valtionhoitaja **[[Józef Piłsudski]]** otti vastaan useita kunnianosoituksia niin elämänsä aikana kuin sen jälkeenkin.

## Ritarikunnat ja kunniamerkit

### Puolalaiset

*  Valkoisen kotkan ritarikunnan ritari (1921)
*  Vapaudenristi miekoilla (1930)
*  Jälleensyntyneen Puolan ritarikunnan suurristi
*  Puolan ansioristi kultaisena (1926, 1928, 1929 ja 1931)

### Ulkomaalaiset

*  Keisarillinen rautakruunun ritarikunnan 3. luokka (Itävalta-Unkari)
*  Kunnialegioonan suurristi (Ranska, 1921)
*  Leopoldin ritarikunnan suurristi (Belgia)
*  Kotkaristin ritarikunnan 1. luokka (Viro, 1930)
*  Vapaudenristi 1. luokka siviilissä palveluksesta (Viro, 1925)
*  Vapaudenristi 1. luokka sotilaallisesta johtamisesta (Viro, 1922)
*  Sotilasmitali (Ranska, 1921)
*  Mikael Rohkean sotilasritarikunta kaikissa luokissa (Romania, 1922)
*  Suomen Valkoisen Ruusun ritarikunta ketjulla (Suomi, 1927)
*  Pyhän Aleksanterin ritarikunnan suurristi miekoin (Bulgaria, 1928)
*  Pyhien Mauritiuksen ja Lasaruksen ritarikunnan suurristi (Italia)
*  Savoijin sotilasansioritarikunnan suurristi (Italia)
*  Kaarle I:n ritarikunta ketjulla (Romania)
*  Tornin ja miekan sotilaallinen ritarikunnan suurristi (Portugali, 1930)
*  Karhuntappajan ritarikunnan 1. luokka (Latvia)

## Akateemiset kunnianosoitukset

## Muuta
Varsovassa sijaitseva liikuntatieteeseen erikoistunut yliopisto on nimetty Piłsudskin mukaan.

Piłsudskille myönnettiin Puolan marsalkan arvo vuonna 1920.

## Lähteet

* 

### Viitteet
Tomáš Filippi

**Tomáš Filippi** (s. 4. toukokuuta 1992 Rychnov nad Kněžnou, Tšekkoslovakia) on tšekkiläinen jääkiekkoilija, pelipaikaltaan keskushyökkääjä- Filippi edustaa Tšekin Extraligassa pelaavaa kasvattajaseuraansa HC Bílí Tygři Libereciä. KHL:ssä hän on edustanut Metallurg Magnitogorskia ja Amur Habarovskia. Hän on voittanut KHL:n mestaruuden Gagarin Cupin kerran. Filippi kuului Tšekin joukkueeseen Venäjän MM-kilpailuissa 2016.

Filippi on pelannut 399 Tšekin Extraligan ottelua. Näissä otteluissa hän on tehnyt 127 maalia ja 174 syöttöä eli yhteensä 301 tehopistettä. Filippi on pelannut 55 Tšekin Extraligan ylempien pudotuspelien ottelua. Näissä otteluissa hän on tehnyt 13 maalia ja 22 syöttöä eli yhteensä 35 tehopistettä. Filippi on pelannut 11 Tšekin Extraligan alempien pudotuspelien ottelua. Näissä otteluissa hän on syöttänyt kahdeksan maalia. Filippi pelasi 176 KHL:n runkosarjan ottelua. Näissä otteluissa hän on tehnyt 31 maalia ja 57 syöttöä eli yhteensä 88 tehopistettä. Filippi on pelannut 45 KHL:n pudotuspelien ottelua. Näissä otteluissa hän on tehnyt yhdeksän maalia ja seitsemän syöttöä eli yhteensä 16 tehopistettä. Kaikki uran tilastot päivitetty 15. tammikuuta 2025.

## Lähteet
Puolan Superliiga

**Puolan Superliiga** tai sponsoroitua nimeä käyttäem **Orlen Superliiga** on Puolan käsipallon pääsarja. Sarjassa pelaa 14 joukkuetta, ja sitä pelataan syyskuusta toukokuuhun. Sarja on perustettu vuonna 1956, ja hallitseva mestari on Wisła Płock. 

## Lähteet

## Aiheesta muualla
* Puolan käsipalloliiton sivusto
Palojärvi (Suodenniemi)

**Palojärvi** on keskikokoinen Karvianjoen vesistöön kuuluva järvi Pirkanmaalla Sastamalan Suodenniemellä.

## Maantietoa
Palojärven pinta-ala on 24,48 hehtaaria, pituus 1,6 kilometriä ja leveys 320 metriä  sekä rantaviivan pituus 3,4 kilometriä . Järvessä ei ole saaria.

Järven etelälahti on kahden jyrkänteen välissä. Järven läntinen ranta on osittain kivikkoa, ja itäinen ranta pääosin jyrkännettä. Pohjoisosassa on jonkin verran vapaa-ajan asuntoja. Seututie 259 kulkee järven itäpuolella kaakkois-luodesuunnassa.

## Vesistösuhteet
Järvi sijaitsee Karvianjoen vesistössä (vesistöaluetunnus 36) Lassilanjoen valuma-alueen (36.09) Karhijärven alueella (36.092). Palojärven järvinumero on 36.092.1.007. Vedenpinnan korkeus on 59,7 metriä mpy.

Yhdessä Miekkajärven ja Lavijärven kanssa Palojärvi on osa järviketjua Suodenniemeltä Laviaan. Vetensä Palojärvi saa Suodenjärvestä, josta vesi virtaa noin 400 metriä pitkää ojaa pitkin läpi Mutimatkan. Palojärven vesi laskee lyhyen, noin 100 metriä pitkän ojan kautta Miekkajärveen. Miekkajärvestä vesi laskee edelleen Laviassa sijaitsevaan Lavijärveen ja sieltä Lavian kirkonkylän toisella puolella Karhijärveen.

## Luontoarvot
Palojärvi kuuluu vulkaaniseen kallioruhjeen linjaan, ja järveä ympäröivät kalliot ja jyrkänteet ovat entisiä tulivuoria. Järven itäisellä rannalla sijaitsevalla Pirulanvuorella on Suodenniemen Lions Clubin rakennuttama näkötorni, josta voi katsella muun muassa Palojärvelle.

Palojärvi kuuluu Suodenniemen seitsemän järven retkeilyreittiin.

## Lähteet
Gösta Söderholm

**Gustaf Reinhold (Gösta) Söderholm** (8. marraskuuta 1886 Turku – 29. heinäkuuta 1944 Turku) oli suomalainen kauppatieteilijä ja professori.

## Henkilöhistoria
Söderholmin vanhemmat olivat kauppias Johan Reinhold Söderholm ja Susanna Gustava Lindgren ja puoliso vuodesta 1932 Helga Elise Falck. Söderholm tuli ylioppilaaksi 1905 ja valmistui filosofian kandidaatiksi 1911. Hän opiskeli kauppakorkeakoulussa Berliinissä 1913–1914. Söderholm toimi ensin Pellervo-seuran ja Paristen Kalkin palveluksessa ja sitten Åbo Akademissa kauppatekniikan vt. professorina 1927–1944 ja yliopiston vararehtorina 1928–1944. Hän oli myös A. Ahlström -yhtiön lisätyn hallituksen jäsen ja *[[Hufvudstadsbladet]]*-lehden kirjapainoyhtiön johtokunnan jäsen ja toimi tilintarkastajana vuodesta 1916 aina vuoteen 1944 asti.  

## Julkaisuja
* *Kalkki maanviljelyksessä*, Turku: 1912, 40 s.

## Lähteet
Alfa-sukupolvi

**Alfa-sukupolvi** () on sukupolvi, joka koostuu 2010–2024 välillä syntyneistä henkilöistä. Termin loi australialainen Mark McCrindle vuonna 2008. Nimi on peräisin kreikkalaisesta kirjaimesta alfa, kun aikaisemmat sukupolvinimet oli otettu latinalaisista kirjaimista.

Alfa-sukupolven edustajat ovat kasvaneet digitaalisen teknologian ja sosiaalisen median aikakaudella. He ovat Z-sukupolven seuraajia ja Beeta-sukupolven edeltäjiä. Heidän vanhempansa ovat suurimmaksi osaksi millenniaaleja.

## Määritelmä
McCrindlen tutkimuksen mukaan Alfa-sukupolveen kuuluvat vuosina 2010–2024 syntyneet henkilöt. Alfa-sukupolvi on ensimmäinen sukupolvi, joka on syntynyt kokonaan 2000-luvulla.

## Katso myös
* Beeta-sukupolvi
* Z-sukupolvi
* Y-sukupolvi eli millenniaalit

## Lähteet
Beeta-sukupolvi

**Beeta-sukupolvi** () on sukupolvi, joka koostuu vuodesta 2025 alkaen syntyneistä henkilöistä. Termin loi australialainen tutkimusyhtiö McCrindle jatkaen kreikkalaisten kirjainten käyttöä sukupolvien nimeämisessä Alfa-sukupolven jälkeen. Nimi viittaa kreikkalaiseen kirjaimeen beeta.

Beeta-sukupolven edustajat ovat etenkin millenniaalien ja Z-sukupolven edustajien lapsia. Sukupolven odotetaan muodostavan 16 % maailman väestöstä vuoteen 2035 mennessä.

## Määritelmä
Beeta-sukupolveen kuuluvat vuosina 2025–2039 syntyneet henkilöt McCrindlen määritelmän mukaan. Monet sukupolven edustajista tulevat todennäköisesti elämään 2100-luvulle asti.

McCrindlen tutkimusyhtiö tulee nimeämään seuraavat sukupolvet samoin kreikkalaisten kirjainten mukaan. Beeta-sukupolvea seuraavat vuosina 2040–2054 syntyvä Gamma-sukupolvi sekä vuosina 2055–2069 syntyvä Delta-sukupolvi.

## Ominaispiirteet
Beta-sukupolvi tulee McCrindlen mukaan kokemaan tekoälyn ja automaation vaikutukset elämän kaikilla osa-alueilla aiempia sukupolvia voimakkaammin sekä kokemaan monia yhteiskunnan haasteita, kuten ilmastonmuutoksen vaikutuksia, maapallon väestönmuutoksia ja kasvavaa kaupungistumista.

## Katso myös
* Alfa-sukupolvi
* Z-sukupolvi
* Y-sukupolvi eli milleniaalit

## Lähteet
Trypofobia

**Trypofobia** (kreik. τρύπα, trypa "reikä" ja φόβος, phobos "pelko") eli **reikäpelko** tai **reikä- ja rykelmäkammo** on epävirallinen fobia, joka ilmenee pelkona tai voimakkaana epämukavuutena nähdessä reiällisiä tai rykelmiä sisältäviä pintoja ja kuvioita. Tutkimusten mukaan noin 10-18 % aikuisväestöstä kokee jonkinasteista ahdistusta nähdessään pienten reikien rykelmiä.

Vaikka trypofobiaa ei ole virallisesti listattu DSM- tai ICD-luokituksissa, se täyttää DSM-5:n määrittelemät spesifisen fobian kriteerit. ICD-11 mahdollistaa myös epätavallisten fobioiden luokittelun, johon trypofobia voisi sisältyä.

## Oireet
Trypofobian oireet voivat vaihdella lievästä epämukavuudesta voimakkaisiin reaktioihin. Tyypillisimpiä reaktioita reikien ja rykelmien näkemiseen ovat hikoilu, pahoinvointi ja vilunväristykset. Vakavammissa tapauksissa henkilö voi kokea jalkojen heikkouden tunnetta tai saada paniikkikohtauksen. Joillakin voi ilmetä myös voimakas tunne siitä, että he ikään kuin tippuisivat tai hukkuisivat edessään oleviin reikiin.

## Laukaisevat tekijät
Trypofobiaa voivat laukaista useat erilaiset luonnolliset ja keinotekoiset kohteet. Yleisiä laukaisevia tekijöitä ovat esimerkiksi ampiaispesät, korallit ja reikäjuustot. Myös erilaiset ihovauriot ja mustekalan lonkerot saattavat aiheuttaa voimakkaan reaktion. Trypofobiasta kärsivät ihmiset voivat reagoida myös arkipäiväisiin asioihin kuten tien keskellä oleviin koloihin tai kivien pintarakenteisiin.

## Historia ja alkuperä
Trypofobia on saanut laajempaa tunnettuutta internetin myötä. Vuonna 2013 julkaistu ensimmäinen tieteellinen tutkimus johti satoihin uutisartikkeleihin ja keskusteluihin sosiaalisessa mediassa. Tutkimusten mukaan jopa 64 prosenttia trypofobiasta kärsivistä on tutustunut ilmiöön internetin tai sosiaalisen median kautta.

Vaikka trypofobia on saanut paljon huomiota sosiaalisessa mediassa, sitä ei voida selittää pelkästään internetilmiönä. Monet yli 50-vuotiaat trypofobiasta kärsivät henkilöt ovat raportoineet kokeneensa oireita jo 1970- ja 1980-luvuilla.  Lisäksi tutkimukset osoittavat, että neljännes trypofoobikoista ei ole koskaan kuullut tilasta, mikä viittaa sen olevan ainakin osittain luontainen reaktio.

Trypofobialle on esitetty evolutiivisia selityksiä. Trypofobisia reaktioita aiheuttavien kuvioiden on havaittu muistuttavan myrkyllisten eläinten varoitusväritystä sekä ihosairauksien aiheuttamia muutoksia.

## Katso myös

* Fobia
* Ahdistuneisuushäiriö

## Lähteet
Elizabeth Andrews

**Elizabeth Andrews** (1882–1960) oli walesilainen poliittinen aktivisti, suffragetti ja sosialisti. Hän toimi Labour-puolueen ensimmäisenä naisjärjestäjänä Walesissa ja oli yksi Britannian ensimmäisistä naispuolisista rauhantuomareista. Andrews tunnetaan erityisesti työväenluokan naisten ja lasten oikeuksien puolestapuhujana.

Andrews syntyi köyhään kaivostyöläisperheeseen Hirwaunissa ja joutui jättämään koulun 13-vuotiaana työskennelläkseen ompelijana. Muutettuaan Rhonddaan 26-vuotiaana hän alkoi aktiivisesti ajaa yhteiskunnallisia uudistuksia. Hän kampanjoi erityisesti kaivostyöläisten pesutilojen puolesta ja perusti äitiys- ja lastenneuvoloita aikana ennen NHS:ää. Andrews tunnettiin motostaan "Educate, Agitate, Organise" (Kouluta, Agitoi, Organisoi) ja häntä kutsuttiin nimellä "Our Elizabeth".

## Katso myös
* Naisasialiike

## Lähteet
Strömsnäsbruk

**Strömsnäsbruk** on taajama Markarydin kunnassa Kronobergin läänissä Smålannin historiallisessa maakunnassa Ruotsissa. Taajamassa oli 2&nbsp;216 asukasta vuoden 2023 lopussa.

## Lähteet

## Aiheesta muualla
Dals Rostock

**Dals Rostock** on taajama Mellerudin kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 775 asukasta vuoden 2023 lopussa.

## Lähteet

## Aiheesta muualla
Otto Pukk

**Otto Richard Pukk** (s. 1978) on virolainen yritysjohtaja. Hän on oppiarvoltaan kauppatieteiden maisteri.

Pukk aloitti työskentelyn Incapissa vuonna 2015 ja sai nimityksen sen toimitusjohtajaksi syyskuussa 2018. Hänet valittiin vuoden 2020 parhaaksi virolaiseksi johtajaksi.

## Lähteet
Max Kurzweil

**Maximilian Franz Viktor Zdenko Marie Kurzweil** (13. lokakuuta 1867 Bisenz – 9. toukokuuta 1916 Wien) oli itävaltalainen taidemaalari ja -graafikko.
## Elämäkertaa
Max Kurzweil syntyi Määrissä, nykyisen Tšekin alueella varakkaaseen teollisuusyrittäjäperheeseen. Poika saattoi kasvaa vailla rahahuolia. Taiteilijauransa Kurzweil aloitti opinnoilla Wienin taideakatemiassa. Vuonna lähti Ranskaan ja jatkoi opintojaan Académie Julianissa. 

Vuonna 1894 Kurzweil teki maalausmatkan Bretagneen. Siellä hän tapasi tulevan vaimonsa Marie-Josephine Marthe Guyot`n. Samana vuonna hänen töitään oli Pariisin Salongissa, missä sai hyvät arvostelut Bretagnessa tekemistään maalauksista. Maalaukset kuvailivat Bretagnen maisemia sekä maalaisten elämää. Avioliiton hän solmi vuonna 1895. 

Wienin Künstlerhaus otti Kurzweilin jäsenekseen vuonna 1897. Aluksi hänen työnsä muistuttivat ranskalaista impressionismia, mutta vähitellen hän alkoi löytää omaa tyyliään. Hän oli innokkaasti mukana Wienin taidemaailmassa ja oli mukana perustamassa Wienin Secessionia, mikä oli itävaltalainen muunnos jugendtyylistä. Tähän aikaan hän kiinnostui myös japanilaisista puupiirroksista ja otti niistä vaikutteita töihinsä. 

Kurzweilin töissä näkyy avoimuus eri tyyleille. Hän oli naturalisti, impressionisti, symbolisti ja viimeisinä aikoinaan hän lähestyi ekspressionismia. Naismuotokuvissaan hän osoittaa tuntevansa ihmisen sielua. 

Henkilönä Kurzweil oli epätasapainoinen. Hänen mielialansa vaihtelivat innostuksesta ja intohimosta suureen masennukseen. Ensimmäinen maailmansota erotti hänet ranskalaisesta vaimostaan, mikä masensi. Hänellä oli oppilas, Helena Hager, josta tuli hänen rakastajattarensa. Kurzweil ja Hager tekivät yhdessä itsemurhan vuonna 1916.

## Lähteet

## Aiheesta muualla
* http://www.artnet.com/artists/max-kurzweil/
Sya

**Sya** on taajama Mjölbyn kunnassa Itä-Götanmaan läänissä samannimisessä  historiallisessa maakunnassa Ruotsissa. Taajamassa oli 287 asukasta vuoden 2023 lopussa.

## Tunnettuja henkilöitä
* Lisen Adbåge (s. 1982), kirjailija

## Lähteet

## Aiheesta muualla
Sofia Rönnegård

**Maria Sofia Margareta Rönnegård** (s. 20. heinäkuuta 1974 Malung) on ruotsalainen näyttelijä. Hän opiskeli Tukholman teatterikorkeakoulussa vuosina 1994–1998 ja on sen jälkeen näytellyt teatterissa, televisiossa ja elokuvissa.
## Rooleja
* *[[Rosan elämää]]* (2005) – Rosan opettaja
* *[[Ennen kuolemaa (televisiosarja)|Ennen kuolemaa]]* (2017) – Rakel
## Lähteet

## Aiheesta muualla
Hugo Hasslo

**Fritz Hugo Hasslo** (16. toukokuuta 1911 Lysekil – 20. tammikuuta 1994 Tukholma) oli ruotsalainen oopperalaulaja. Hän oli äänialaltaan baritoni ja kiinnitettynä Tukholman oopperaan vuosina 1946–1964. Siellä hän tulkitsi erityisesti italialaisia oopperoita.
## Lähteet

## Aiheesta muualla
Helsingin Normaalilyseon Turnarit

**Helsingin Normaalilyseon Turnarit** (aik. **Helsingin Alkeisopiston Turnarit**) on vuonna 1878 perustettu helsinkiläinen voimisteluseura. Seura on Suomen vanhin suomenkielinen voimistelun ja urheilun yleisseura. 

Seuran perustaja on Ivar Wilskman. Seura toimi aluksi nimellä Helsingin Alkeisopiston Turnarit ja seura on tunnettu vuodesta 1887 lähtien nykyisellä nimellään. Kuuluisia seuran urheilijoita ovat muun muassa olympiamitalistit Armas Taipale, Eino Saastamoinen ja Paavo Johansson.

## Lähteet
Einar Löfstedt

**Haimon Einar Harald Löfstedt** (15. kesäkuuta 1880 Uppsala – 10. kesäkuuta 1955 Tukholma) oli ruotsalainen filologi. Hän toimi Lundin yliopiston roomalaisen kaunopuheisuuden ja runouden professorina vuosina 1913–1945 ja saman yliopiston rehtorina 1939–1945. Vuonna 1942 hänet valittiin Ruotsin akatemian jäseneksi. Löfstedt tutki erityisesti muinaislatinan lause- ja merkitysoppia.
## Lähteet

## Aiheesta muualla
Löfstedt

**Löfstedt** on seuraavien henkilöiden sukunimi:

* Einar Löfstedt (1880–1955), ruotsalainen filologi
* Johan Löfstedt (s. 1986), ruotsalainen jääpalloilija
* Leena Löfstedt (s. 1937), suomalainen kielitieteilijä
Józef Piłsudskin liikuntatieteellinen yliopisto

**Józef Piłsudskin liikuntatieteellinen yliopisto**, virallisesti **Józef Piłsudskin liikuntatieteellinen yliopisto Varsovassa** (), on puolalainen julkinen yliopisto.

Päätös yliopiston perustamisesta tehtiin 15. helmikuuta 1927. Kokouksessa oli paikalla marsalkka Józef Piłsudski, jonka mukaan yliopisto on myös nimetty. Opetus yliopistossa alkoi marraskuussa 1929. Yliopisto kirjastoineen ja laboratorioineen tuhoutui käytännössä täysin toisen maailmansodan aikana, mutta sodan jälkeen Puolan hallitus teki päätöksen rakentaa yliopisto uudelleen. Vuonna 1949 sen nimeksi vaihdettiin **Kenraaliluutnantti Karol Świerczewskin liikuntatieteellinen yliopisto**. Kommunistihallinnon kaaduttua alkuperäinen nimi palautettiin Puolan parlamentin alahuoneen päätöksellä 8. kesäkuuta 1990.

Hallinnollisesti yliopisto on jaettu kahteen tiedekuntaan: kuntoutuksen ja liikunan opetuksen tiedekuntiin. Opetusta tarjotaan kandidaati-, maisteri- ja tohtoritasolla. Opetuskieli on puola. Vuonna 2023 yliopistossa opiskeli Puolan tilastokeskuksen mukaan 4070 opiskelijaa.

Vuonna 2024 yliopiston rehtoriksi valittiin Bartosz Molik. Hänen kautensa kestää neljä vuotta ja hän oli ainoa ehdokas.

## Lähteet
Erwin Bowien

**Erwin Johannes Bowien** (3. syyskuuta 1899 – 3. joulukuuta 1972) oli saksalainen taidemaalari ja kirjailija.

## Elämäkerta
Bowien syntyi rakennusinsinöörin pojaksi itäpreussilaiseen perheeseen. Myös hänen äitinsä suku oli muuttanut Itä-Preussiin 1700-luvulla.

Bowien kävi koulua Berliinissä, opiskeli kimnaasissa ja École professionelle -oppilaitoksessa Sveitsin Neuchâtelissa. Ensimmäisen maailmansodan jälkeen hän opiskeli Münchenin taideakatemiassa, Dresdenin taideakatemiassa ja Berliinin taideakatemiassa. Sen jälkeen hän opiskeli itsenäisesti neljän vuoden ajan ja piti taidehistorian luentoja Solingenin kansanopistossa. 

Natsien vallankaappauksen jälkeen Bowien, joka vastusti natsipuoluetta, matkusti Alankomaihin. Hän asui vuosina 1933–1942 vapaana taiteilijana Pohjois-Hollannin Egmond aan den Hoefissa, filosofi René Descartesin entisessä talossa. Kun prinsessa Beatrix syntyi vuonna 1938, Bowien sai idean maalata Egmond aan den Hoefin kylässä muotokuvia vuonna 1938 syntyneistä lapsista. Egmondin kunta on siirtänyt maalaukset kuninkaallisen perheen arkistoihin.

Bowien piti töidensä näyttelyitä Haagissa, Hoornissa, Alkmaarissa ja Schoorlissa. Hän sai mainetta maisemien sekä meri- ja hiekkadyyninäkymien maalarina ja pastellimaalarina.

Kun Saksa miehitti Alankomaat, Bowien pidätettiin ja vangittiin kolmeksi päiväksi. Hän sai Saksassa asuvilta kollegoiltaan tiedon, että nämä halusivat tarjota hänelle piilopaikan. Hän otti tarjouksen vastaan ja päätyi pieneen baijerilaiseen kylään, jossa hän pysyi piilossa viranomaisilta sodan loppuun asti. Toisen maailmansodan jälkeen hän kävi muun muassa Norjassa ja Sveitsissä. Bowienin töiden näyttelyitä on pidetty monissa suurissa kaupungeissa Saksassa, mutta myös Kööpenhaminassa ja Pariisissa, ja hänen töitään on nähtävissä useissa museoissa.

Bowien kuoli 3. joulukuuta 1972 Weil am Rheinissa. Freundeskreis Erwin Bowien e. V. -yhdistys perustettiin 20. lokakuuta 1976 Saksan terämuseossa Solingenissa.

## Aiheesta muualla
* Erwin Bowien -verkkosivusto

## Lähteet
Tomi Ristimäki

**Tomi Tapani Ristimäki** (s. 1975 Vaasa) on suomalainen yritysjohtaja.

Ristimäki on koulutukseltaan sähkötekniikan diplomi-insinööri. Hän työskenteli johtotehtävissä Vaconissa vuosina 2000–2007. Hän oli tuotepäällikkö Honeywell GmbH:ssa vuosina 2007–2011, myynti- ja markkinointijohtaja Visedo Oy:ssa vuosina 2011–2017 sekä OEM-myyntijohtaja Danfoss Editronissa vuosina 2017–2019. Ristimäki aloitti toimimisen Kempowerin toimitusjohtajana vuonna 2019.

Ristimäki valittiin Teknologiateollisuus ry:n sähköisen liikenteen ryhmän hallitukseen vuonna 2020 ja Etteplanin hallitukseen vuonna 2023.

## Lähteet
Valter Wegelius

**Valter Wegelius** (6. heinäkuuta 1876 Helsinki – 17. joulukuuta 1924 Helsinki) oli suomalainen lääkäri ja professori.

## Henkilöhistoria
Wegeliuksen vanhemmat olivat senaattori Theodor Wegelius ja Augusta Krank ja puoliso vuodesta 1900 Naema von Haartman, Lars Emil von Haartmanin tytär. Wegelius tuli yliopppilaaksi Nya svenska samskolanista 1894 ja valmistui Keisarillisesta Aleksanterin-Yliopistosta filosofian kandidaatiksi ja maisteriksi 1897 ja lääketieteen kandidaatiksi 1899 ja lisensiaatiksi 1904. Lääketieteen ja kirurgian tohtoriksi hän väitteli 1910. Suomen ohella Wegelius opiskeli useissa Keski-Euroopan maissa ja Tanskassa. Wegelius oli Helsingin Yleisen sairaalan lapsenpäästöosaston apulaislääkäri 1904–1907 ja Helsingin yliopistossa obstetriikan dosentti 1912–1918 ja lapsenpäästöopin ja gynekologian professori 1918–1924.

## Julkaisuja
* *Fall af uterusruptur jämte kolpoporrhexis sub partu*, 1906, Finska Läkaresällskapets Handlingar, 48:2
* *Bakteriologiska undersökningar af de kvinliga genitalsekreten under förlossningen och barnsängen: med särskild hänsyn till frågan om den puerperala autoinfektionen*, Helsinki: 1908 (väitöskirja)
* *Bidrag till diskussionen om behandlingen af placenta praevia*, 1911, Finska Läkaresällskapets Handlingar, 33:1
* *Ett fall af postklimakteriskt myosarkom i uterus*, 1913, Finska Läkaresällskapets Handlingar, 55:2
* *Om skyddandet af mellangärden under förlossningen*, 1913, Tidskr. f. Barnm. i Finl. 5

## Lähteet